Politiet innrømmer manglende ransakelsesbeslutning
Onsdag gikk politiet til aksjon og tok kontroll over eiendommen på Alnabru i Oslo. Bakgrunnen er at selskapet Capitol Eiendom, som eier bygningen, er tiltalt for oppbevaring av ulovlige våpen på stedet. I den forbindelse ønsker påtalemyndigheten å inndra hele eiendommen til fordel for staten.Oslo-politiet har i mange år forsøkt å føre en dialog med MC-klubben, men nå er forholdet mellom Hells Angels og politiet svært tilspisset. Capitol Eiendoms advokat John Christian Elden mener politiet også har gjort seg til lovbrytere.Han varsler at aksjonen vil bli anmeldt til Spesialenheten for politisaker. - Det må være et minimum at politiet selv følger loven i sin kamp for at MC-entusiaster gjør det samme, påpeker John Christian Elden.Ifølge politiadvokat Jorid Kile har Elden rett i at det ikke foreligger noen beslutning om å ransake eiendommen. Hun mener imidlertid at det ikke er ransakning som foregår i Strømsveien 222.Politiet har arbeidet på eiendommen siden klokken 10 i går. Umiddelbart etter at bygget var tømt for folk, gikk politiet inn med rundt ti kriminalteknikere. Det ble også brukt hunder for å søke gjennom eiendommen. Tidligere har politiet funnet våpen skjult i veggene hos Hells Angels. Det har også vært våpen gravd ned på tomten. Torsdag morgen var det fortsatt politivakt utenfor den beslaglagte eiendommen. Saken er nå bragt inn for Oslo tingrett og det er ventet at den blir behandlet der i neste uke.
Politiet mener de kan saumfare Hells Angels-hovedkvarteret i Strømsveien 222 i Oslo, til tross for at de ikke har noen ransakelsesbeslutning.